text: Dæk eksploderet: Gav lang kø på motorvejen
  09 april 2016 kl. 09.41
  Et uheld hvor en personbil har påkørt en forulykket lastbil skaber lørdag formiddag lang kø på E45 mellem Christiansfeld og Haderslev.
  Bilister der er på vej sydpå ad motorvej E45, skal forberede sig for lidt længere rejsetid lørdag formiddag. Ved 8.20 tiden lørdag  skete der et uheld, hvor et dæk på en lastbil eksploderede. Lastbilen blev efterfølgende påkørt af en personbil, oplyser Syd- og Sønderjyllands politi til TV SYD.
  Uheldet skaber sidst på formiddagen fortsat kø på motorvejen, fortæller vagtchef Ivan Gohr Jensen til TV SYD.
  -Normalt så vælger vi at afspærre motorvejen, så vi kan få lastbilen fjernet fra kørebanen, men fordi der er så meget trafik lørdag formiddag, bliver vi nødt til at afvente, siger Ivan Gohr Jensen til TV SYD.
  Omkring kl. 13.20 lørdag eftermiddag melder billister at køen sydpå ad E45 omkring Haderslev er opløst.
  Lørdag er der skiftedag i sommerhusene og det giver ofte meget trafik i det syd og sønderjyske område.
  Syd- og Sønderjyllands Politi fortæller, at der også er sket et mindre uheld på E45 ved Hammelev.
  Ingen af uheldene har dog ført til personskade.
  @SjylPoliti #sydjyske motorvej sydlig - kør af v Christiansfeld - lang kø pga uheld v Haderslev
  
  